Plan gemaak met VoëlklipDie pale wat by die draai by Voëlklipkrans aangebring is. (Foto: Verskaf) Alle memorabilia, gedenkplate en kranse wat slagoffers van die berugte Voëlklip gedenk, sal eersdaags by dié uitkykpunt verwyder word. Dit volg nadat die prentjiemooi uitkykpunt volgens inwoners nou meer soos ’n “begraafplaas” begin lyk het. Altesaam 50 pale is ook by die draai by Voëlklipkrans naby Heroldsbaai aangebring in ’n poging om te verhoed dat nog tragedies hier afspeel. Chantel Edwards-Klose, woordvoerder van die George-munisipaliteit, het vandeesweek aan Maroela Media gesê pale van 1,8 meter lank is een meter in die grond geplant om te verhoed dat motors by die krans afstort. ’n Informele parkeerarea by die krans is nou ook nie meer toeganglik nie nadat dit met klippe toegepak is. Maroela Media het vroeër berig die betrokke pad is sedert 1958 ŉ geproklameerde provinsiale pad met die Wes-Kaapse departement van vervoer en openbare werke as padowerheid. Die verklaarde padreserwe word aan albei kante begrens deur private eiendom. Die pad bied toegang tot gebiede met toerisme- en ontspanningswaarde. Veiligheidsmaatreëls is vroeër deur die grondeienaar en departement goedgekeur en befonds deur ’n private skenker, die versekeraar Dotsure. Dit te midde van toenemende druk om ŉ plan te maak met die pad wat na die uitkykpunt lei. Altesaam vyf gevalle van waar ’n motor by die krans afstort, is sedert Oktober 2019 hier aangemeld. Van die kruise wat reeds by Voëlklip aangebring is. (Foto: John-George Gittins) Na konsultasie met die grondeienaar en die Wes-Kaapse provinsiale departement van vervoer en openbare werke is besluit om al die items, waaronder gedenkplate, foto’s, standbeeld en kruise, wat op en langs die Voëlklippad geplaas is, te verwyder. Die publiek en persone wat deur hierdie besluit geraak word, word vriendelik versoek om dié items teen 1 Junie te verwyder. Kenneth Field, voorsitter van die Heroldsbaai-belastingbetalersvereniging, sê die gemeenskap van Heroldsbaai is bly dat maatreëls geïmplementeer gaan word, eerder as om die pad te sluit, aangesien Voëlklip ’n groot toeriste-aantreklikheid in die omgewing is. Voëlklip (Foto: John-George Gittins) Die verwydering van memorabilia word ook gesteun. “Ek voel sterk daaroor en so ook die res van Heroldsbaai. Ons doen ons bes om Voëlklip so veilig as moontlik te hou… Dit is ŉ baie mooi plek wat ’n begrafnisplaas geword het.” Field wys daarop dat voorvalle by Voëlklip toegeneem het sedert Heidi Scheepers en haar twee jong kinders in hul grys Volkswagen Caravelle by die krans afgestort het. Verskeie voorvalle het daarna gevolg, waaronder die jongste wat die lewe van twee bejaarde vroue van Gauteng geëis het. Field doen ’n beroep op motoriste om versigtig in die omgewing te ry. Die belastingbetalersvereniging en die departement hou egter vol dat dit ’n baie veilige pad is. Jandré Bakker, woordvoerder van die departement, het by navraag gesê nie een van die voorvalle kon toegeskryf word aan die toestand van die pad nie, maar eerder aan “motoriste se gedrag”. “Hoewel ons hoop dat dit nou die einde van voorvalle op die pad gaan wees, pleit ons by motoriste en padgebruikers om waarskuwingstekens te gehoorsaam en altyd verantwoordelik te wees op die paaie.”